Pta-skool se naamsverandering goedgekeurHoërskool Hendrik Verwoerd (Foto: Maroela Media) Die Gautengse departement van onderwys het amptelik die naamsverandering van die Hoërskool Hendrik Verwoerd in die Pretoriase Moot goedgekeur. Panyaza Lesufi, provinsiale LUR vir onderwys, het op Twitter bevestig die skool sal voortaan as Rietondale Secondary School bekend staan. “My missie in die lewe is om alles te verander wat dié man Verwoerd aan ons onderwysstelsel aangerig het. Ander name soos Jan Smuts sal ook verwyder word. #NomorHoërskoolHFVerwoerd.” Olga Veldsman, voorsitter van die skool se beheerliggaam, het in Maart 2018 aan Maroela Media gesê daar is ŉ paar name op ŉ kortlys geplaas wat aan die departement van onderwys gestuur is vir goedkeuring. Die skool het sedert 19 Februarie 2018 voorstelle vir ŉ nuwe naam ingevorder en die proses is op 19 Maart 2018 afgesluit. “Leerlinge, onderwysers, ouers, oudleerlinge en die gemeenskap kon voorstelle vir ŉ nuwe naam vir die skool maak,” het sy in daardie stadium gesê. Veldsman het benadruk dat die skool en die beheerliggaam verbind is tot die waardes en doelwitte wat deur die onderwysdepartement uiteengesit word. “Die skool het oor baie jare bewys dat ons ten volle toegewyd is om ons gemeenskap te dien in ŉ geïntegreerde en nierassige samelewing. Die belangrikheid van dié transformasie vir ons skool, ons kinders en die gemeenskap as ŉ geheel, kan nie genoeg beklemtoon word nie,” het sy bygevoeg. Hoërskool Hendrik Verwoerd se beheerliggaam het ŉ verklaring met die voorneme om die skool se naam te verander reeds in Julie 2016 by die onderwysdepartement ingedien. Die onderwysdepartement het die skool se aansoek in Februarie 2017 goedgekeur maar die skoolhoof, Hennie du Toit, het in dieselfde jaar besluit om af te tree. Volgens Veldsman het die skoolbeheerliggaam besef sy aftrede sou ŉ reuse-impak op die skool en die gemeenskap hê. “Groot veranderinge gaan gewoonlik met ŉ tydperk van onsekerheid gepaard. Vir die skool om ŉ nuwe karakter rondom ŉ nuwe naam te bou sal sterk leierskap van ŉ hoof en die hele skoolbeheerliggaam as ŉ eenheid vereis en daarom was dit vir die beheerliggaam belangrik om eers te wag totdat ŉ nuwe hoof aangestel is,” het sy toe gesê. Debré Bam, die nuwe skoolhoof, is in Oktober 2017 aangestel en die skool kon daarna met die naamsveranderingsproses voortgaan. Today, we formally approved the renaming of Höerskool HF Verwoerd to Rietodale Secondary School. My mission in this world is to reverse everything this man called Verwoerd has done to our education system. Others names like Jan Smuts will also fall #NomoreHöerskoolHFVerwoerd pic.twitter.com/pUdoq3KkQJ — Panyaza Lesufi (@Lesufi) May 20, 2019